paragraph_text: "Chicago" je jedan od najpoznatijih i najizvođenijih mjuzikala u svijetu. Originalnu glazbu skladao je John Kander, a autor stihova je Fred Ebb. Radnja mjuzikla smještena je u vrijeme "ludih dvadesetih" kad je na snazi bila prohibicija. Mjesto radnje je grad Chicago, u to vrijeme najozloglašeniji grad u SAD-u u kojem su vladali kriminalci i lopovi. Ovaj mjuzikl je satira na korupciju u ondašnjem američkom sudstvu te na sveopći novinarski senzacionalizam. Mjuzikl "Chicago" je baziran na istoimenoj kazališnoj predstavi iz 1926. godine autorice Maurine Dallas Watkins, a koja je napisana na osnovu raznih ubojstava u Chicagu o kojima je kao novinarka izvještavala.